Ühine Seisukoht,

26. oktoober 1998,

mille nõukogu on Euroopa Liidu lepingu artikli J.2 alusel määratlenud Euroopa Liidu osalemise kohta tuumarelva levikut takistavate ja usaldust suurendavate meetmete edendamises Lõuna-Aasias

(98/606/ÜVJP)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit J.2,

ning arvestades, et:

15. ja 16. juunil 1998 toimunud Euroopa Ülemkogu Cardiffi kohtumisel võeti vastu otsused India ja Pakistani tuumakatsetuste kohta;

25. mail ja 8.–9. juunil 1998 võttis nõukogu vastu deklaratsioonid India ja Pakistani tuumakatsetuste kohta;

nimetatud otsused ja deklaratsioonid nõudsid eelkõige, et India ja Pakistan allkirjastaksid üldise tuumakatsetuste keelustamise lepingu praegusel kujul ja astuksid samme selle ratifitseerimiseks, kinnitaksid avalikult oma kavatsust kehtestada range kontroll sellise materjali, varustuse ja tehnoloogia üle, mille kasutamist reguleeritakse vastavalt tuumatarneriikide grupi kontrollnimekirjale ja kahesuguse kasutusega kaupade nimekirjale ning kanderakettide tehnoloogia kontrollimeetmete lisale, kohustuksid loobuma tuumaseadmete kokkumonteerimisest ja nende paigutamisest tarneveokitele ning lõpetama selliste ballistiliste kanderakettide väljatöötamise ja positsioonidele asetamise, mis võivad kanda tuumalõhkepäid;

nimetatud deklaratsioonides rõhutas Euroopa Liit veelkord oma seotust tuumarelva leviku tõkestamise lepinguga, mis on ülemaailmse tuumarelva tõkestamise režiimi nurgakivi ja tuumadesarmeerimise põhialus, ning kinnitas, et tema eesmärk on jätkuvalt see, et kõik riigid, sealhulgas ka India ja Pakistan, ühineksid tuumarelva leviku tõkestamise lepinguga selle praegusel, muutmata kujul;

ÜRO Julgeolekunõukogu mõistis 6. juuni 1998. aasta resolutsioonis nr 1172 hukka India ja Pakistani tuumakatsetused;

desarmeerimiskonverents otsustas 11. augustil 1998 moodustada ad hoc komitee, kes peab läbirääkimisi mittediskrimineeriva, mitmepoolse ning rahvusvahelise ja tõhusalt kontrollitava lepingu üle, millega keelatakse tuumarelvades või muudes tuumalõhkeseadmetes kasutatava lõhustuva materjali tootmine,

ON MÄÄRATLENUD JÄRGMISE ÜHISE SEISUKOHA:

Artikkel 1

Käesoleva ühise seisukoha eesmärk on kaasa aidata tuumarakettide ja ballistiliste kanderakettide leviku tõkestamisele Lõuna-Aasias ning usalduse suurendamisele ja konfliktide vältimisele pärast 1998. aasta mais Indias ja Pakistanis toimunud tuumakatsetusi.

Artikkel 2

1. Euroopa Liit edendab ja toetab eelkõige rahvusvahelise üldsuse püüdlusi saavutada tuumarelva tõkestamisega seotud eesmärgid sellise materjali, varustuse ja tehnoloogia ekspordi osas, mida reguleeritakse vastavalt tuumatarneriikide grupi kontrollnimekirjale ja kahese kasutusega kaupade nimekirjale ning kanderakettide tehnoloogia kontrollimeetmete lisale.

2. Sellega seoses toetab Euroopa Liit rahvusvahelise üldsuse püüdlusi tõhustada usaldust suurendavaid meetmeid India ja Pakistani vahel ning kõnealuses piirkonnas tervikuna.

Artikkel 3

Euroopa Liidu toetus hõlmab:

- liidu aktiivset osalemist kahepoolsetes kohtumistes India ja Pakistaniga, samuti mitmetel asjakohastel rahvusvahelistel foorumitel,

- erinevate seminaride ja muude algatuste edendamist ning rahalist ja kontseptuaalset toetamist, mille eesmärk on usalduse suurendamine ning tuuma- ja raketitehnoloogia leviku tõkestamine Lõuna-Aasia piirkonnas ja Aasias üldiselt,

- tehnilist abi mõlemale riigile ekspordi kontrolli mehhanismide rakendamiseks ja haldamiseks,

- aktiivset sidet Euroopa asjatundjatega, et edendada vastastikust mõistmist tuumarelva leviku tõkestamist käsitlevate seisukohtade osas ja konfliktide lahendamist poliitiliste vahenditega.

Artikkel 4

Nõukogu otsustab artiklis 3 nimetatud algatuste prioriteetide, korralduse ja rahalise toetuse küsimused igal üksikjuhul eraldi.

Artikkel 5

Nõukogu märgib, et komisjon kavatseb suunata oma tegevust käesoleva ühise seisukoha eesmärkide ja prioriteetide saavutamiseks vajaduse korral asjakohaste ühenduse meetmetega.

Artikkel 6

Nõukogu vaatab käesoleva ühise seisukoha rakendamise läbi, et kaaluda täiendavaid meetmeid, mida liit peaks võtma.

Artikkel 7

Käesolev ühine seisukoht jõustub selle vastuvõtmise päeval.

Käesolev ühine seisukoht avaldatakse Euroopa Ühenduste Teatajas.

Luxembourg, 26. oktoober 1998

Nõukogu nimel

eesistuja

W. Schüssel

--------------------------------------------------